text: Ministermillioner til frivillige hjælpere i Børkop
  05 november 2015 kl. 15.28
  Erhvervs- og vækstminister Troels Lund Poulsen havde torsdag en pose penge med til organisationen Early Warning, da de holdt årsmøde i Børkop.
  3,8 millioner kroner havde ministeren taget med til Early Warning, som er et netværk af frivillige, ulønnede erhvervsfolk, der hjælper små og mellemstore virksomheder der er i fare for at skulle lukke.
  - Jeg er ikke et sekund i tvivl om, at Early Warning både har været med til at fastholde og skabe nye arbejdspladser i Danmark. Det aller vigtigste er, at virksomheder med en konkret udfordring bliver hjulpet videre og bliver til sunde virksomheder, fortalte Troels Lund Poulsen om donationen.
  Pengene skal sikre, at Early Warning kan fortsætte driften og fastholde indsatsen fra organisationens 100 frivillige erhvervsrådgivere. En indsats der giver samfundsmæssig mening. I 2013 sparede Skat 18 millioner kroner i tab på moms- og skattegæld på grund af Early Warning, viser de seneste tal.
  Se hele ministerens begrundelse for milliondonationen her:
  
  